《柬关蓬石少宰十六韵》
明代·区怀年

自顾卑栖色，慵迂匪一端。鸡坛增潦倒，榆社旷盘桓。

顷怵狂氛扰，方忧圣泽阑。受降隓远略，朝汉失雄观。

朔马嘶云劲，霜乌择木难。山公能启事，海客惜投竿。

鼙鼓惊貂珥，烽烟老鹖冠。入林青霭隔，沈玉素书寒。

火德彰星纪，祥辉著井干。天南周警卫，日旰费传餐。

简陋恩初渥，持倾道弗刊。汇徵群品具，疏逖有徒繁。

左广鞯櫜戢，穷东杼轴殚。末流伤漶剌，中谷奏漪兰。

白水徵文叔，苍生忆谢安。为霖须旦暮，翔洽九区看。

作者简介：区怀年，字叔永。高明人。大相仲子。明熹宗天启元年(一六二一)贡生，任太学考通判。明思宗崇祯九年（一六三六）入都候选，以内艰回籍，后授翰林院孔目。归卧云石，学赤松游，日以赓和撰述为事。著有《玄超堂藏稿》、《击筑吟》诸集。清光绪《高明县志》卷一三有传。